Msambao wa kasi wa nzige wazua hofu tele
Language: Swahili | Genre: News

Msambao wa kasi wa nzige wazua hofu tele

Hofu imezidi kuhusu uwezekano wa hasara kubwa kwa wakulima katika Kaunti za Kisumu na Nyeri, baada ya makundi ya nzige kufika na kuanza kuvamia mashamba Jumanne jioni.

Wadudu hao hatari na ambao wamekuwa wakitekeleza mavamizi kwa mimea nchini na mataifa jirani zaidi ya mwezi sasa walionekana maeneo ya Mukurweini na Mathira (Nyeri), na Muhoroni (Kisumu), wakiwatia wakazi hofu kuhusu usalama wa mimea yao.

Hata hivyo, huko Nyeri wakazi wa maeneo ya Ndima na Muhuru waliamua kutumia mbinu zao wenyewe na wakafanikiwa kuwatimua nzige hao kutoka mashamba yao, baada ya serikali kukawia.
Wakazi hao wanasemekana kuanza kujipanga Jumatatu jioni waliposikia fununu kuwa wadudu hao walikuwa wameonekana wakielekea huko katika eneo la Chehe, kando mwa Mlima Kenya. Nzige walipofika Jumanne  asubuhi, wakazi hao walichoma magurudumu na matawi ili kutoa moshi mkubwa, kisha wakachanganya maji, pilipili pamoja na mimea mingine ya kienyeji na kunyunyuzia mimea. Vilevile, waliendelea kupiga nduru kwa sauti za juu na kupiga madebe matupu ili kutoa sauti kubwa, vitendo vyote hivi vikiwakosesha nzige amani na kuwafanya kuhamia kwingine.

Kufikia saa za adhuhuri jana Taifa Leo ilipozuru, nzige hao walikuwa wameondoka, bila hata kusababisha madhara yoyote kwa mimea.

Tuliripoti suala hili kwa serikali lakini tulipogundua kuwa hakukuwa na msaada tukaamua kujiundia mbinu ya kuwafukuza nzige sisi wenyewe, wasiharibu mimea, akasema mkazi kwa jina Muriithi.
Nzige hao walifika Nyeri wakiwa katika makundi mawili na walifanya uharibifu kidogo katika baadhi ya mashamba ya majani chai na kahawa.
Lakini baada ya kufanya ukaguzi jana, idara ya kilimo katika kaunti hiyo iliwataka wakazi kutokuwa na hofu, kwani bado hakuna hasara imeshuhudiwa.
Tumekuwa mashambani leo asubuhi. Hakuna hasara kubwa kwa mimea kutokana na ukaguzi wetu hadi sasa kwani(nzige hao) wamekula nyasi aina ya Napier tu, akasema James Wachihi, waziri wa Kilimo.

Wakulima walikuwa wakihofia kuwa huenda wadudu hao wangeathiri shughuli ya mimea ya kahawa kutoa maua na kuathiri mazao. Wakati walivamia sehemu za mashamba ya mimea hiyo.
Nzige hao walitaga mayai mengi ambayo sasa wakulima wanahofia kuwa yataangua kizazi kingine cha wadudu hao waharibifu, wakati serikali ya kaunti ilisema itasambaza dawa za kunyunyuzia mayai hayo kwa wakulima.
Katika Kaunti ya Kisumu, wakulima wa miwa walikuwa wakihofia hasara kubwa baada ya wadudu hao kuvamia mashamba, wakazi wa eneo la Ngere Kamarawa wakiiomba serikali kuwasaidia kuwamaliza.

Eneo la Muhoroni ndilo huzalisha chakula kingi Kisumu, tusisubiri wakulima wapate hasara ndipo suluhisho itolewe, akasema Naibu Kamishna wa Kaunti eneo la Muhoroni Erick Wanyonyi.

Wakati huohuo, Shirika la Chakula na Kilimo (FAO) lilitaja hali ya nzige kuvamia mashamba Kenya, Ethiopia na Somalia kuwa ya kutisha sana na ambayo inatishia hali ya utoshelezaji wa vyakula siku za baadaye.

Maafisa wa FAO walisema kuwa makundi ya nzige yanazidi kuripotiwa kuhama hama kati ya Ethiopia na Kenya, wakati wadudu hao wanazidi kutaga mayai.